b'\n_START_ARTICLE_\nZgodnja Danica\n_START_PARAGRAPH_\nZgodnja danica je bil katoli\xc5\xa1ki cerkveni \xc4\x8dasopis, ki je med leti 1848 oziroma 1849 in 1902 izhajal v Ljubljani._NEWLINE_\xc4\x8casopis je za\xc4\x8del izhajati \xc5\xbee leta 1848, a se je sprva imenoval Slovenski cerkveni \xc4\x8dasopis. Z letom 1849 dobi ime Zgodnja danica. Kasneje je nosil tudi ime Danica._NEWLINE_V \xc4\x8dasu Bachovega absolutizma je bilo dovoljeno izhajanje le Kmetijsko rokodelskim novicam in Zgodnji danici, ki pa sta se morala omejiti na strokovne, kulturne in verske teme. \xc4\x8casopisi, ki bi med Slovenci spodbujali \xc4\x8dut nacionalne pripadnosti, so bili tedaj prepovedani._NEWLINE_Zgodnjo danico je urejal tudi Luka Jeran, ki je vero - katoli\xc5\xa1tvo kri\xc5\xbeal s podro\xc4\x8djem politike. Svoje poglede na svet je oblikoval v skladu z nazori tedanjega \xc5\xa1kofa Antona Martina Slom\xc5\xa1ka, ki je sloven\xc5\xa1\xc4\x8dino podpiral, nasprotoval pa je revoluciji, liberalizmu in zahteval podrejanje pravilom katoli\xc5\xa1kega \xc5\xbeivljenja. Jeran je v Zgodnji danici predstavljal klerikalna in ultramontanska (pretirano podpiranje pape\xc5\xbea) prepri\xc4\x8danja. Sam je v Danici objavljal pesmi ter versko obarvana besedila._NEWLINE_Jeran se s svojimi pogledi ni ravno priljubil med mlaj\xc5\xa1imi in liberalnej\xc5\xa1imi Slovenci. Predvsem slovenski \xc5\xa1tudentje na Dunaju so se upirali pretirani prevladi duhov\xc5\xa1\xc4\x8dine. Tako je Fran Levec leta 1870 na seji enega \xc5\xa1tudentskih odborov ostro nastopil proti delu klerikalne oblasti (mi\xc5\xa1ljen je bil predvsem Luka Jeran), ki je s pretiranim moraliziranjem zaustavljal svobodnej\xc5\xa1e razvijanje literature.'